রাজ্যে স্কুলে গ্রুপ সি ও ডি পদে বড় নিয়োগ, বিজ্ঞপ্তি প্রকাশ করল এসএসসি

কলকাতা: রাজ্যের স্কুলগুলিতে গ্রুপ সি  ও গ্রুপ ডি পদে বৃহৎ পরিসরে নিয়োগের বিজ্ঞপ্তি প্রকাশ করল স্কুল সার্ভিস কমিশন- SSC (এসএসসি)। দুর্গাপুজোর (Durga Puja) পরেই রাজ্যের চাকরিপ্রত্যাশীদের জন্য এই ঘোষণা নিঃসন্দেহে বড় খবর।

এসএসসি সূত্রে জানা গিয়েছে, গ্রুপ সি পদে মোট শূন্যপদ ২,৯৮৯টি এবং গ্রুপ ডি পদে ৫,৪৮৮টি। রেজিওন অনুযায়ীও শূন্যপদের বিস্তারিত তালিকা প্রকাশ করা হয়েছে কমিশনের অফিসিয়াল ওয়েবসাইটে।

আরও পড়ুন: নতুন করে বঙ্গোপসাগরে তৈরি হচ্ছে ঘূর্ণাবর্ত, কোন কোন জেলা ভাসবে? দেখুন

৩ নভেম্বর থেকে শুরু হবে অনলাইন আবেদন প্রক্রিয়া, যা চলবে ৩ ডিসেম্বর বিকেল ৫টা পর্যন্ত। আবেদনকারীর বয়সসীমা সর্বাধিক ৪০ বছর। তবে সংরক্ষিত প্রার্থীদের পাশাপাশি সুপ্রিম কোর্টের নির্দেশ অনুযায়ী যাঁদের বয়সসীমায় ছাড় প্রাপ্য, তাঁরাও সেই সুযোগ পাবেন।

লিখিত পরীক্ষার দিনক্ষণ পরে জানানো হবে। লিখিত পরীক্ষার পর ইন্টারভিউর ভিত্তিতে চূড়ান্ত প্যানেল প্রকাশিত হবে। এরপর প্রকাশিত হবে ওয়েটিং লিস্ট, যার মেয়াদ প্রথম কাউন্সেলিং থেকে এক বছর এবং প্রয়োজনে আরও ছয় মাস পর্যন্ত বাড়ানো যেতে পারে।

উল্লেখ্য, দুর্গাপুজোর আগে শিক্ষা দফতর নতুন নিয়োগ বিধি প্রকাশ করেছিল। সেই বিধি অনুযায়ীই এবার নিয়োগ প্রক্রিয়া শুরু হতে চলেছে। বিজ্ঞপ্তি প্রকাশের পর রাজ্য সরকার ও এসএসসি-কে ধন্যবাদ জানিয়েছেন শিক্ষামন্ত্রী ব্রাত্য বসু, তাঁর এক্স (সাবেক টুইটার) হ্যান্ডেলে।

দেখুন আরও খবর: